b"\n_START_ARTICLE_\nSant Blai (Pere Fern\xc3\xa1ndez)\n_START_SECTION_\nDescripci\xc3\xb3\n_START_PARAGRAPH_\nSant Blai, en primer terme, est\xc3\xa0 assegut en l'ampit d'un p\xc3\xb2rtic obert a un paisatge. Porta a les mans el llibre sagrat i la carda de llana que va ser l'instrument del seu martiri. Vesteix luxosament segons el seu rang episcopal: dalm\xc3\xa0tica blanca, t\xc3\xbanica vermella, estola blava, capa pluvial verda amb brodats vegetals sobre fons d'or i mitra blanca amb incrustacions de pedres precioses.\n_START_SECTION_\nAn\xc3\xa0lisi\n_START_PARAGRAPH_\nLa mirada enigm\xc3\xa0tica podria suggerir que la doctrina juntament amb la virtut sobrenatural de la Fe s\xc3\xb3n el cam\xc3\xad de la veritat, dos conceptes els s\xc3\xadmbols dels quals es troben al llibre i a la carda. De pinzellada gaireb\xc3\xa9 imperceptible, la factura d'aquesta obra denota el coneixement directe de l'estil bramant\xc3\xad i de la retrat\xc3\xadstica llombarda, a m\xc3\xa9s d'acusar la influ\xc3\xa8ncia de Leonardo i Rafael. Es tracta d'una creaci\xc3\xb3 amb una an\xc3\xa0lisi psicol\xc3\xb2gica notable, una relaci\xc3\xb3 de quietud entre la figura i l'espai, que se serveix de la perspectiva per enaltir la categoria intel\xc2\xb7lectual i la figura majestuosa del sant bisbe de Sebasta."